Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 935/13/7707	Prešov, 24.3.2014
EEČ : 2-58-210-2014

U Z N E S E N I E

Trestná vec:	obvinený XXXXX  
Prečin:	Poškodzovanie a ohrozovanie prevádzky všeobecne prospešného zariadenia podľa § 288 Trestného zákona číslo 300/2005 Zbierky zákonov v znení zákona číslo 334/2012 Zbierky zákonov a iné trestné činy

Rozhodol: 	prokurátor Okresnej prokuratúry Prešov
Podľa § 220 odsek 1 Trestného poriadku schvaľujem zmier uzavretý medzi: 
obvineným:
1.	XXXXX
	dátum narodenia: XXXXX
	trvalé bydlisko: XXXXX
a
poškodeným:
1.	XXXXX 
	sídlo organizácie: XXXXX, 
Obsahom zmieru je:
a.	Peňažná suma určená na všeobecne prospešné účely: 100,00 € 
b.	Konkrétny adresát peňažnej sumy určenej na všeobecne prospešné účely: Fakultná nemocnica s poliklinikou J.A. Reimana v Prešove, Holého č. 14, Prešov, IČO 00610577 čís 
c.	Suma odovzdaná štátu na peňažnú pomoc obetiam trestnej činnosti: 100,00 € 

a súčasne podľa § 215 odsek 1 písmeno g) Trestného poriadku zastavujem trestné stíhanie obvineného
1.	XXXXX
	dátum narodenia: XXXXX
	trvalé bydlisko: XXXXX
realizované policajtom Odbor železničnej polície v Prešove pod spisovou značkou KRP-83/Ž-PO-2013.
Skutok bol spáchaný na tom skutkovom základe, že ako konateľ spoločnosti Elektrocontrol spol. s.r.o. so sídlom na ul. Konštantinová č. 3, Prešov sa na základe zmluvy o dielo č. DS 030/046-2013, uzatvorenej medzi objednávateľom HANT BA DS, a.s. Považské Podhradie č. 77 a jeho spoločnosťou Elektrocontrol, spol. s.r.o., Konštantinová č.3, Prešov zaviazal vykonať práce na stavbe I/68 Prešov, odbočka Škultétyho - ZVL, kde počas realizácie týchto prác pracovníkom spoločnosti A-STAV Prešov dňa 20.09.2013 v čase o 12.24 hod. pri výkopových prácach s pracovným strojom 444E CAT došlo v traťovom úseku medzi žst. Kysak  a žst. Prešov v žkm 15,750 k poškodeniu diaľkového kábla, ktorý slúži na prevádzku zabezpečovacej a oznamovacej techniky v tomto úseku, následkom čoho došlo k poruche traťovej linky, AUT linky a ovládania merania Prešov, následkom čoho došlo k škode vo výške 700,88,-eur pre XXXXX republiky, Klemensova č. 8, 813 61 Bratislava.

Odôvodnenie: 
Poverený príslušník Krajského riaditeľstva PZ, Odboru Železničnej polície, Oddelenia železničnej polície PZ Prešov, uznesením ČVS:KRP-83/Ž-PO-2013 zo dňa 11.12.2013, podľa § 199 ods. 1 Trestného poriadku začal trestné stíhanie vo veci prečin poškodzovania a ohrozovania prevádzky všeobecne prospešného zariadenia podľa § 288 ods. 1  Trestného zákona v súbehu s prečinom poškodzovania cudzej veci podľa § 245 ods. 1 Tr. zákona a dňa 13.12.2013 podľa § 206 ods. 1 Trestného poriadku vzniesol XXXXX obvinenie pre skutok, ktorý obvinený spáchal tak, ako je to uvedené vo výrokovej časti tohto uznesenia.

Podľa § 220 ods. 1 Trestného poriadku v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného a poškodeného rozhodnúť o schválení zmieru a zastaviť trestné stíhanie, ak obvinený

a) vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a určito,

b) nahradil škodu, pokiaľ bola činom spôsobená, alebo urobil iné opatrenia na náhradu škody, alebo inak odstránil ujmu vzniknutú trestným činom, a

c) zloží na účet súdu a v prípravnom konaní na účet prokuratúry peňažnú sumu určenú konkrétnemu adresátovi na všeobecne prospešné účely, a táto peňažná suma nie je zrejme neprimeraná závažnosti spáchaného trestného činu a vzhľadom na povahu a závažnosť spáchaného činu, na mieru akou bol trestným činom dotknutý verejný záujem, na osobu obvineného a na jeho osobné a majetkové pomery považuje takýto spôsob rozhodnutia za dostačujúci.

Preskúmaním kompletného vyšetrovacieho spisu, ako i príslušného spisového materiálu z mediačného konania sp. zn. 1M/11/2014 som zistil, že u obvinených sú splnené všetky zákonom stanovené podmienky na uplatnenie postupu podľa § 220 a nasl. Trestného poriadku a že v predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu ustanovenú v § 220 ods. 1 Trestného poriadku.

Obvinený a poškodený uzavreli dňa 12.03.2014 dohodu o zmieri, v rámci ktorej obvinený prehlásil, že zmier uzavrel slobodne a vážne, obsahuje jeho slobodnú vôľu, o prejave ktorej v budúcnosti nemôžu vzniknúť žiadne pochybnosti, obsahu zmieru porozumel bez výhrad s ním súhlasí a tento vlastnoručne podpísal.

 Ako vyplýva z čísla listu 59-60 vyšetrovacieho spisu obvinený dňa 13.12.2013 uhradil poškodenému škodu vo výške 700,88,- eur. Táto skutočnosť bola potvrdená splnomocneným zástupcom Železníc SR, a.s., XXXXX v mediačnom konaní.  Obvinený dňa 12.03.2014 zložili na účet Okresnej Prokuratúry v Prešove sumu vo výške 200,- eur určenú na verejnoprospešný účel. Z tejto sumy 100,- eur je určených štátu na peňažnú pomoc poškodený podľa osobitného predpisu a suma 100,- eur je určená pre Fakultnú nemocnicu s poliklinikou J.A. Reimana v Prešove, Holého č. 14, Prešov, IČO 00610577 číslo účtu 7000401789/8180, IBAN:SK12 8180 0000 0070 0040 1789, BIC: SPSRSKBA, pre oddelenie onkológie variabilný symbol 100 05. Táto suma je primeraná závažnosti spáchaného prečinu.

V predmetnej veci sa koná o prečine, na ktorý zákon ustanovuje trest odňatia slobody, ktorého horná hranica neprevyšuje hranicu ustanovenú v § 220 ods. 1 Trestného poriadku.

	Obvinený  v prípravnom konaní resp. v  mediačnom konaní vyhlásil, že spáchal skutok, pre ktorý je trestne stíhaný a zároveň vyhlásil, že s takýmto spôsobom vybavenia veci výslovne súhlasí.

Vzhľadom na povahu a závažnosť spáchaného činu, na mieru akou bol trestným činom dotknutý verejný záujem (škodlivý následok tohto trestného činu bol obvineným v plnom rozsahu napravený), na osobu obvineného a na ich osobné a majetkové pomery, som dospel k záveru, že takýto spôsob rozhodnutia je dostačujúci. 

S poukazom na splnenie všetkých taxatívne uvedených podmienok v ustanovení § 220 ods. l, ods. 2 Trestného poriadku som rozhodol tak, ako je to obsiahnuté vo výrokovej časti tohto uznesenia a trestné stíhanie obvineného XXXXX som zastavil.

Poučenie: 
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. František Štefko
prokurátor